b'\n_START_ARTICLE_\nPovilas Girdenis\n_START_PARAGRAPH_\nPovilas Girdenis (g. 1969 m. spalio 9 d. Vilniuje) \xe2\x80\x93 dainuojamosios poezijos atlik\xc4\x97jas._NEWLINE_1986 m. su bendramin\xc4\x8diais \xc4\xafk\xc5\xabr\xc4\x97 roko grup\xc4\x99 \xe2\x80\x9eEtapas\xe2\x80\x9c, kurioje grojo gitara. Grup\xc4\x97 egzistavo vienerius metus ir dalyvavo beveik visuose stambiausiuose Lietuvoje vykusiuose Perestroikos laik\xc5\xb3 jaunimo muzikos renginiuose._NEWLINE_1988 m., tarnaudamas kariuomen\xc4\x97je, suk\xc5\xabr\xc4\x97 savo pirm\xc4\x85 dainuojamosios poezijos k\xc5\xabrin\xc4\xaf._NEWLINE_Ilg\xc4\x85 laik\xc4\x85 grojo gitara, bosine gitara, kontrabosu \xc4\xafvairiausiose roko ir bliuzo grup\xc4\x97se, o 1999 m. pasuko dainuojamosios poezijos ir autorin\xc4\x97s dainos keliu. Aktyviai koncertuoja nuo 2001 m._NEWLINE_Nuo 2005 m. \xc4\xafsijung\xc4\x97 \xc4\xaf tarmi\xc5\xa1kai dainuojan\xc4\x8di\xc5\xb3 dainuojamosios poezijos atlik\xc4\x97j\xc5\xb3 gretas. Para\xc5\xa1\xc4\x97 vis\xc4\x85 eil\xc4\x99 dain\xc5\xb3 pagal savo t\xc4\x97vo Alekso Stanislovo Girdenio \xc5\xbeemaiti\xc5\xa1kus eil\xc4\x97ra\xc5\xa1\xc4\x8dius._NEWLINE_2007 m. dalyvavo kaip atlik\xc4\x97jas, o 2008 \xe2\x80\x93 2010 m. kaip atlik\xc4\x97jas ir kaip meno vadovas asociacijos \xe2\x80\x9eBard\xc5\xb3 klubas\xe2\x80\x9c organizuotuose renginiuose \xe2\x80\x9eBard\xc5\xb3 \xc5\xbeygis per Lietuv\xc4\x85\xe2\x80\x9c, \xe2\x80\x9e\xc5\xa0altinis\xe2\x80\x9c._NEWLINE_Yra suk\xc5\xabr\xc4\x99s daugiau kaip \xc5\xa1imt\xc4\x85 dain\xc5\xb3 pagal savo, poet\xc5\xb3 Aido Mar\xc4\x8d\xc4\x97no, Rimo Buroko, Antano A. Jonyno, Josifo Brodskio, Vytauto Sirijos Giros eiles._NEWLINE_2012 m. \xe2\x80\x9e\xc5\xa0ilal\xc4\x97s kra\xc5\xa1tie\xc4\x8di\xc5\xb3 draugija\xe2\x80\x9c, kaip leidinio \xe2\x80\x9e\xc5\xbdemai\xc4\x8di\xc5\xb3 kult\xc5\xabros savastys. Nuo Vilniaus kalv\xc5\xb3 prie Baublio slenks\xc4\x8dio\xe2\x80\x9c sudedam\xc4\x85j\xc4\x85 dal\xc4\xaf, i\xc5\xa1leido dain\xc5\xb3, sukurt\xc5\xb3 pagal Alekso Stanislovo Girdenio \xc5\xbeemaiti\xc5\xa1kus eil\xc4\x97ra\xc5\xa1\xc4\x8dius, album\xc4\x85 \xe2\x80\x9e\xc5\xbdemai\xc4\x8di\xc5\xabse\xe2\x80\x9c.'